Document ID: 32005D0011

EUROOPA KESKPANGA OTSUS,
17. november 2005,
ringluses olevatelt euro pangatähtedelt Euroopa Keskpangale koguneva tulu jaotamise kohta osalevate liikmesriikide keskpankadele
(EKP/2005/11)
(2005/831/EÜ)
EUROOPA KESKPANGA NÕUKOGU,
võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artiklit 33,
ning arvestades järgmist:
(1)
21. novembri 2002 otsus EKP/2002/9 (mis käsitleb ringluses olevatelt euro pangatähtedelt Euroopa Keskpanga saadava tulu jaotamist osalevate liikmesriikide keskpankadele) (1) tuleb uuesti sõnastada, et saaks eraldada vahendeid valuutakursi, intressimäära ja kullahinna riski katmiseks. Kohasem on ringluses olevatelt euro pangatähtedelt Euroopa Keskpangale (EKP) kogunevat tulu jaotada ainult üks kord majandusaasta jooksul ja mitte igas kvartalis.
(2)
6. detsembri 2001 otsusega EKP/2001/15 euro pangatähtede emiteerimise kohta (2) jaotatakse ringlevad euro pangatähed riikide keskpankade (RKPd) vahel proportsioonis nende poolt sisse makstud EKP kapitaliga. Otsuse EKP/2001/15 artikkel 4 ja selle otsuse lisa määrab EKP osaks 8 % ringluses olevate euro pangatähtede koguväärtusest. EKP-l on eurosüsteemisisene nõue RKPde vastu proportsioonis tema osaga märgitud kapitalis, mille väärtus võrdub tema poolt emiteeritud euro pangatähtede väärtusega.
(3)
6. detsembri 2001 otsuse EKP/2001/16 (emissioonitulu jaotamise kohta osalevate liikmesriikide keskpankadele alates 2002. majandusaastast) (3) artikkel 2 lõike 2 kohaselt tasustatakse ringluses olevate euro pangatähtede eurosüsteemisisesed saldod viitemäära alusel. Otsuse EKP/2001/16 artikkel 2 lõike 3 kohaselt tehakse vastavad arveldused TARGET-maksetena.
(4)
Otsuse EKP/2001/16 põhjendus 6 sätestab, et tulu, mis koguneb EKP-le seoses tema osaga ringluses olevates euro pangatähtedes eurosüsteemisiseste nõuete alusel RKPde vastu, tuleks põhimõtteliselt jaotada RKPdele kooskõlas EKP nõukogu otsustega ning proportsioonis nende osaga märgitud kapitalis samal majandusaastal, mil see koguneb.
(5)
Kui EKP jaotab tulu, mis koguneb talle seoses tema osaga ringluses olevates euro pangatähtedes eurosüsteemisiseste nõuete alusel RKPde vastu, peaks ta arvesse võtma oma finantstulemuste prognoosi vastaval aastal, mis hindab vajadust eraldada vahendeid valuutakursi, intressimäära ja kullahinna riski katmiseks ning võimalust kasutada oodatavate kulude katmiseks muid eraldisi.
(6)
Kui EKP nõukogu määrab EKP puhaskasumi summa, mis tuleb kanda üldreservfondi põhikirja artikli 33.1 kohaselt, peab ta arvestama, et kasumi ringluses olevatele euro pangatähtedele vastav osa tuleb täies ulatuses jaotada RKPdele,
ON VASTU VÕTNUD JÄRGMISE OTSUSE:
Artikkel 1
Mõisted
Käesolevas otsuses kasutatakse järgmisi mõisteid:
a) osalevad liikmesriigid- liikmesriigid, kes on võtnud kasutusele euro kooskõlas Euroopa Ühenduse asutamislepinguga;
b) RKPd- osalevate liikmesriikide keskpangad;
c) ringluses olevate euro pangatähtede eurosüsteemisisesed saldod- nõuded ja kohustused RKP ja EKP vahel ning RKP ja teise RKP vahel, mis tulenevad otsuse EKP/2001/15 artikli 4 kohaldamisest;
d) EKP tulu ringluses olevatelt euro pangatähtedelt- tulu, mis koguneb EKP-le seoses tema osaga ringluses olevates euro pangatähtedes ja seoses tema eurosüsteemisiseste nõuetega RKPde vastu ning mis tuleneb otsuse EKP/2001/15 artikli 2 kohaldamisest.
Artikkel 2
Ringluses olevatelt euro pangatähtedelt EKP-le koguneva tulu esialgne jaotamine
1. EKP tulu ringluses olevatelt euro pangatähtedelt kuulub RKPdele samal majandusaastal, mil see koguneb, ja see tuleb RKPdele jaotada proportsioonis nende sissemakstud osaga märgitud EKP kapitalis.
2. EKP jaotab tulu ringluses olevatelt euro pangatähtedelt RKPdele iga majandusaasta eest sellele järgneva aasta teisel tööpäeval.
3. Kooskõlas EKP nõukogu otsusega ja põhikirja alusel võib EKP tulu summat ringluses olevatelt euro pangatähtedelt vähendada seoses kuludega, mida EKP on kandnud seoses euro pangatähtede emiteerimise ja töötlemisega.
Artikkel 3
Erand artiklist 2
Erandina artiklist 2:
1.
EKP nõukogu peab otsustama enne majandusaasta lõppu, et EKP tulu ringluses olevatelt euro pangatähtedelt ei jaotata osaliselt või tervikuna artikli 2 alusel, kui on vaja kindlustada, et jaotatud tulu summa ei ületaks selle aasta EKP puhastulu; otsus tuleb teha, juhul kui EKP nõukogu eeldab juhatuse poolt koostatud põhjendatud prognoosi alusel, et EKP lõpetab aasta kahjumiga või aasta puhaskasu on väiksem kui eeldatav tulu ringluses olevatelt euro pangatähtedelt.
2.
EKP nõukogu võib otsustada enne majandusaasta lõppu, et EKP tulu ringluses olevatelt euro pangatähtedelt eraldatakse osaliselt või tervikuna valuutakursi, intressimäära ja kullahinna riski katmiseks.
Artikkel 4
Lõppsätted
1. Otsus EKP/2002/9 tunnistatakse kehtetuks. Kõiki viiteid kehtetuks tunnistatud otsusele loetakse viideteks käesolevale otsusele.
2. Käesolev otsus jõustub üks päev pärast selle vastuvõtmist.
Frankfurt Maini ääres, 17. november 2005

Labels: 2
15
4